Tsaypitanami Galilea provinciacho cag marcacunapa Jesús purergan.
Judea provinciaman manami aywayta munargantsu Israel runacunapa autoridänincuna payta wanutsiyta munapäcuptin.
Jerusalencho Ramäda fiestapag walca junagla pishiycaptinmi wauguincuna Jesusta caynog nergan:
“Fiestapag Jerusalenman ayway.
Tsaychöpis milagrucunata ruray discïpuluyquicuna ricapäcunanpag.
Reguishga cayta munarga manami caylachötsu milagrucunata ruranquiman.
Jerusalén marcachöpis milagrucunata ruray lapanpis ricananpag.”
Jesuspa wauguincuna tsaynog nergan Tayta Dios cachamushgan Cristo cashganta mana criyishpanmi.
Tsauraga wauguincunata Jesús nergan:
“Nogaga manami aywashagragtsu.
Gamcunami itsanga imay hörapis aywapäcunquiman.
Tsaychöga runacuna manami chasquicamantsu,
jutsata rurashganta niptë.
Gamcunatami itsanga chasquicushunqui,
jutsata rurashganta mana niptiqui.
Gamcunala aywapäcuy tsay fiestamanga.
Manami hörä chämunragtsu tsayman aywanäpäga.”
Tsaynog nirmi Galilea provinciacho Jesús quëdacorgan.
Wauguincuna Ramäda fiestaman aywacuptinnami pitapis mana wilapaylapa Jesuspis aywargan.
Fiestacho Jesusta mana ricarmi Israel runacunapa autoridänincuna parlapäcorgan caynog nir:
“¿Maychörag tsay runa caycan?”
Waquin runacuna nipäcorgan Jesús ali runa cashganta.
Y waquincunanami nipäcorgan lutanta yachatsir puriycashganta.
Itsanga autoridäcunata mantsacärishpan manami pipis Jesuspita parlacorgantsu runacuna mayayga.
Ramäda fiesta pulancho caycaptinnami Jerusalenman Jesús chayargan.
Nircurnami templo patiuman aywaycur Tayta Diosnintsipa wilacuyninta yachatsergan.
Tsaycho yachatsishganta mayaycur yachag cashganta tantyarmi autoridäcuna nipäcorgan:
“Mana estudiashga caycarga ¿imanogpatag cay runa ali yachan?”
Tsaynog nipäcuptinmi Jesús caynog nergan:
“Nogaga yachä cachamagnë Tayta Dios yachatsimashga captinmi.
Manami quiquiläpitatsu caynog yachä.
Yachatsishgäcuna Tayta Dios munashgannog cashganta musyayta munarga pay munashgannog cawapäcuy.
Tsaynogparagmi tantyapäcunquipag yachatsishgäcuna Tayta Diospita cashganta.
“Waquin runacunaga,
ali ricashga cayta munar,
quiquinpa yarpaynilanpitami yachatsir puripäcun.
Nogaga manami paycunanogtsu yachatsë,
sinöga cachamagnë Tayta Dios munashgannoglami yachatsë.
Gamcunaga Moisés escribishgancunata tsararaycanquimi tsaycunata yachacur Tayta Dios munashgannog cawapäcunayquipag.
Tsaynog tsarararpis manami maygayquipis pay munashgannogtsu cawarcaycanqui.
Tsaymi wanutsimayta munarcaycanqui.”
Jesús tsaynog niptinmi runacuna caynog nipäcorgan:
“¿Pitag gamta wanutsiyta munaycäshunqui?
¡Demonio imachari gamta löcutaycätsishunqui!”
Tsaymi Jesús caynog nergan:
“Sábado jamay junagcho puriyta mana puëdeg runata aliyätsishgaläpitami gamcunaga wanutsimayta munarcaycanqui.
Tantyacäriy.
Moisés yachatsergan olgu wamra yurishganpita pusag (8) junagniyog caycaptin cuerpunta señalatsinantsipagmi.
(Moisés yachatsiptinpis tsay costumbrega cargan más unaypitanami.)
Moisés escribishgancunata cumplir ¿manacu sábado jamay junag captinpis olgu wamrapa cuerpunta señalapäcunqui?
Olgu wamrayquicunapa cuerpunta sábado jamay junag caycaptinpis señalaycarga ¿imanirtag nogata rabiapaycämanqui sábado jamay junagcho gueshyag runata aliyätsishgäpita?
Pï cashgätapis manarag shumag tantyarga ¿imanirtag jutsayog cashgäta yarpapäcunqui?
Shumag juiciuyquiwan parlapäcuy.”